**Aiškinamasis raštas**

**DĖL KLAIPĖDOS MIESTO SAVIVALDYBĖS TARYBOS 2017 M. VASARIO 23 D. PSPRENDIMO NR.T2-47 „DĖL PRITARIMO PROJEKTO „LAIKINO APNAKVINDINIMO NAMŲ STEIGIMAS“ ĮGYVENDINIMUI“ PAKEITIMO**

1. **Sprendimo projekto esmė, tikslai ir uždaviniai**

 Teikiamu tarybos sprendimu prašoma pritarti 2017 m. vasario 23 d. Tarybos sprendimo Nr.T2-47 „Dėl pritarimo projekto „Laikino apnakvindinimo namų steigimas“ įgyvendinimui“ 2 punkto pakeitimui, jį išdėstant nauja redakcija.

1. **Projekto rengimo priežastys ir kuo remiantis parengtas sprendimo projektas**

 Klaipėdos regiono plėtros tarybos 2016 m. gruodžio 22 d. sprendimu Nr. 51/3S-50 patvirtintas LR Vidaus reikalų ministerijos 2014-2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-R-407 „Socialinių paslaugų infrastruktūros plėtra“ iš Europos Sąjungos struktūrinių fondų lėšų bendrai finansuoti Klaipėdos regiono projektų sąrašas Nr. 08.1.1-CPVA-R-407-31, į kurį yra įtrauktas Klaipėdos miesto savivaldybės administracijos projektas „Laikino apnakvindinimo namų steigimas“.

 Priemonė yra įtraukta į Klaipėdos regiono 2014-2020 metų plėtros planą, Klaipėdos miesto savivaldybės 2017-2019 metų strateginį veiklos planą, taip pat į Klaipėdos miesto integruotos teritorijos vystymo programos veiksmų planą.

 2017 m. vasario 15 d. VšĮ Centrinei projektų valdymo agentūrai buvo pateikta Projekto paraiška. Šiuo metu vyksta paraiškos vertinimas.

 2017 m. vasario 23 d. priimtame Tarybos sprendime 2 punkte buvo įrašyta nuostata užtikrinti „iki 10 proc. nuo projekto vertės netinkamų, tačiau šiam Projektui įgyvendinti būtinų išlaidų padengimą ir tinkamų išlaidų dalį, kurios nepadengia Projektui skiriamas finansavimas“. Agentūra vertindama išsakė savo poziciją su pastaba, kad vadovaujantis Aprašo 35 p. pareiškėjai ir (ar) partneriai turi prisidėti prie projekto finansavimo ne mažiau nei 15 proc. visų tinkamų finansuoti projekto išlaidų, įskaitant ir netinkamų projekto išlaidų apmokėjimą. Vadovaujantis Projektų aprašu Tarybos sprendime privalo būti savivaldybės įsipareigojimas padengti visas netinkamas išlaidas, jei projekto įgyvendinimo metu tokių atsiras, o ne iki 10 proc. nuo projekto vertės netinkamų, kaip buvo numatyta ankstesniame Tarybos sprendime. Nepriėmus sprendimo, Agentūra gali atmesti paraišką ir neskirti Projekto finansavimui ES paramos.

 **3. Kokių rezultatų laukiama**

 Projekto tikslas – pagerinti laikino apnakvindinimo paslaugos teikimą Klaipėdos mieste. Tikslui pasiekti reikalinga sukurti naują infrastruktūrą laikino apnakvindinimo paslaugai teikti. Planuojama suprojektuoti ir pastatyti modulinius namus socialinės rizikos suaugusiems asmenims apsistoti Dubysos g. 39. Laikino apnakvindinimo namuose/ moduliuose numatoma įrengti tokias patalpas: gyvenamosios patalpos/ kambariai 3 asmenims, kuriose plotas vienam asmeniui ne mažesnis, kaip 4 kv.m., administracinės patalpos, kuriose būtų įrengiamos 3 kompiuterizuotos darbo vietos darbuotojams, buitinės patalpos skirtos sanitariniams mazgams, dušams (atskirai vyrams ir moterims), saugios nakvynės patalpos 8 asmenims. Visas šias patalpas numatoma pritaikyti neįgaliųjų poreikiams.

Atlikus visus šiuos numatytus darbus ir sukūrus naują infrastruktūrą į kurią būtų galima perkelti laikino apnakvindinimo namuose (Šilutės pl. 8, rūsyje) apsistojančius žmones, būtų pagerintos socialinės rizikos asmenų gyvenimo sąlygos, patalpos būtų pritaikytos neįgaliesiems. Tokiu būdu būtų padidinamas socialinių paslaugų prieinamumas bendruomenėje ir sprendžiamos opios socialinės problemos Klaipėdos mieste.

 Klaipėdos miesto savivaldybės administracija užtikrins Projekto bendrąjį finansavimą Klaipėdos miesto savivaldybės biudžeto lėšomis – ne mažiau kaip 15 proc. tinkamų Projekto išlaidų ir iki 10 proc. nuo projekto vertės netinkamų, tačiau šiam Projektui įgyvendinti būtinų išlaidų padengimą ir tinkamų išlaidų dalį, kurios nepadengia Projektui skiriamas finansavimas.

**4. Sprendimo projekto metu gauti specialistų vertinimai**

 Sprendimo projektas derintas su Dokumentų valdymo specialistu, Teisės skyriaus specialistu, Socialinių reikalų, Investicijų ir ekonomikos, Finansų ir turto departamentų direktoriais, Savivaldybės administracijos direktoriaus pavaduotoja.

**5. Išlaidų sąmatos, skaičiavimai, reikalingi pagrindimai ir paaiškinimai**

 Bendra preliminari Klaipėdos miesto dalis bendroje projekto vertėje – 607 335,40 Eur, iš jų: ES lėšų suma – 502 803,61 Eur, savivaldybės biudžeto lėšos – 104 531,79 Eur.

 **6. Lėšų poreikis sprendimo įgyvendinimui**

 Sprendimo įgyvendinimui Klaipėdos miesto savivaldybei preliminariai reikės prisidėti 104 531,79 Eur.

 **7. Galimos teigiamos ar neigiamos sprendimo priėmimo pasekmės.**

 Neigiamų sprendimo priėmimo pasekmių nenumatoma.

Teigiamos pasekmės – pagerintos socialinės rizikos asmenų laikino apnakvindinimo sąlygos, patalpos būtų pritaikytos neįgaliesiems. Laikino apnakvindinimo namuose būtų teikiamos būtiniausios socialinės paslaugos, tokios kaip asmens higienos, buitinės ir kt., suteikiama galimybė apsistoti, sušilti. Tokiu būdu būtų padidinamas socialinių paslaugų prieinamumas bendruomenėje ir sprendžiamos opios socialinės problemos Klaipėdos mieste.

Projektų skyriaus vedėja Elona Jurkevičienė